b"\n_START_ARTICLE_\nEarl Grey\n_START_PARAGRAPH_\nEarl Grey te er en sort te, der er tilsat aromatisk olie udvundet fra bergamotappelsin._NEWLINE_Traditionelt har betegnelsen Earl Grey v\xc3\xa6ret brugt om sort te produceret af Twinings, men i dag anvendes betegnelsen ogs\xc3\xa5 om gr\xc3\xb8n og hvid te med smag af bergamot fra en r\xc3\xa6kke forskellige producenter._NEWLINE_Earl Grey er den mest popul\xc3\xa6re te i den vestlige verden.\n_START_SECTION_\nHistorie\n_START_PARAGRAPH_\nTeen har f\xc3\xa5et sit navn efter Charles Grey (1764 - 1845), den anden jarl af Grey, der var premierminister i Storbritannien i 1830'erne. En anekdote fort\xc3\xa6ller, at den specielle te blev givet som gave af en taknemmelig kineser, hvis s\xc3\xb8n blev reddet fra drukning af en af Greys m\xc3\xa6nd. Den f\xc3\xb8rste te var en blanding af fermenteret te fra Indien og Ceylon. Eftersom gr\xc3\xb8n te er langt mere udbredt end sort te i Kina, er det n\xc3\xa6ppe sandsynligt, at en taknemmelighedsgave skulle baseres p\xc3\xa5 sort te. Desuden var Charles Grey aldrig i Kina. En anden version af anekdoten siger, at teen kom som gave fra en indisk raja, der blev reddet fra en tiger af en af Greys tjenere._NEWLINE_Uanset forhistorien blev den specielle te s\xc3\xa5 popul\xc3\xa6r blandt premiersministerens teg\xc3\xa6ster, at han gav en pr\xc3\xb8ve til sin tehandler, Twinings, og bad om at de fremstillede en tilsvarende blanding. Senere blev teen med den nye smag gjort tilg\xc3\xa6ngelig for andre kunder. Twinings Earl Grey er en blanding af kinesisk te, indisk darjeeling, ceylon-te samt lidt Lapsang souchong, en st\xc3\xa6rk, r\xc3\xb8gpr\xc3\xa6get, sort te. Selv om den ofte serveres uden m\xc3\xa6lk, foretr\xc3\xa6kker mange at drikke Earl Grey tilsat lidt m\xc3\xa6lk._NEWLINE_Et andet tehus, Jacksons of Piccadilly, g\xc3\xb8r krav p\xc3\xa5 at have blandet den f\xc3\xb8rste Earl Grey-te efter at Lord Grey gav opskriften til Robert Jacksons partner, George Charlton, i 1830. Deres te har v\xc3\xa6ret i kontinuerlig produktion siden og opskriften er fortsat i deres besiddelse. Jacksons te er baseret p\xc3\xa5 kinesisk te. Uenigheden mellem de to virksomheder p\xc3\xa5g\xc3\xa5r stadig, selv om de i dag har samme ejer._NEWLINE_I dag tilbydes forskellige varianter af Earl Grey-te, som Lady Grey og Earl Red. Medlemmer af Greyfamilien har gennem \xc3\xa5rene valgt at samarbejde med andre tehuse, og det findes ogs\xc3\xa5 en Earl Grey-variant fra Lipton."